у́треннее же вре́мя пѣ́нія, пре́жде ѡсвѣтѣ́нія днѐ полу́нощницу соверша́я, сія̂ бл҃гоговѣ́йнѡ да размышля́етъ: ка́кѡ гдс̑ь на́шъ въ полу́нощи, иды́й къ во́льнѣй стра́сти, въ вертогра́дѣ въ таково́мъ по́двизѣ бѣ̀ прилѣ́жнѡ моля́ся, я́кѡ по́ту єгѡ̀ бы́ти, я́кѡ ка̂пли кро́ве ка́плющыя на зе́млю: и ка́кѡ та́мѡ ѿ во́инѡвъ я́тъ, и ко а́ннѣ пе́рвѣе я́кѡ ѕлодѣ́й свя́занный веде́нъ бы́сть: и какова̀ та́мѡ понѡ́сная уничижє́нія, ѡплева̂нія, біє́нія же и неисчє́тная ѕла̂я во́лею претерпѣ̀, да на́съ ѿ у́зъ грѣхо́вныхъ, и ѿ мучи́тельства, и томле́нія діа́воля свободи́тъ